《送王希旸编修使交趾》
明代·苏伯衡

历数归真主，群方若缀旒。外藩须嗣续，当宁重怀柔。

芝检文弥盛，茅封礼更优。代言欣尔属，将指副予求。

暂下层霄去，真成万里游。宫袍裁白纻，厩马出骅骝。

望重皇华使，名高好畤侯。扬鞭随越鸟，祖席赠吴钩。

自觉光辉远，那知跋涉脩。几旬行岭峤，何处是交州。

山拥鱼鳞集，江分燕尾流。堕鸢从贴贴，驯鹿自呦呦。

绿认桄榔浦，红看荔子洲。马人偏好客，蜑户总能舟。

日上扶桑表，天垂瘴海头。昔闻铜作柱，今见蜃为楼。

槲叶时交坠，沙虫或暗投。由来宣至德，直欲被遐陬。

除馆迎京使，倾城拱道周。陪臣侦伺谨，膳宰往来稠。

乐作聆铜鼓，衣更阅贝裘。珍羞罗海错，妙舞杂巴讴。

蕉实垂垂重，椰浆盎盎浮。括囊惩薏苡，涩口却扶蒌。

事大无违礼，新王实好修。有陈皆睿训，馀事及冥搜。

足使诚心服，端非缓颊侔。上方思子切，谁敢为王留。

别袂逢梅雨，归期指麦秋。论思金马日，颂献碧鸡不。

作者简介：元明间浙江金华人，字平仲，友龙子。博涉群籍，文词蔚赡有法，以善古文闻名于时。元末贡于乡，洪武间入礼贤馆，为国子学录，迁学正，擢翰林编修。十年，宋濂荐以自代，以疾力辞。二十一年聘主会试，寻为处州教授。以表笺忤旨下狱死。二子救父并被刑，士论惜之。有《苏平仲集》存世。